Wan offt von klarem hi iel-schweiß
An schönen Sommer-tagen/
Die morgen perlen rund/ vnd weiß
Gar schön zertröpfflet lagen:
Die Sonn schoß ab so manchen stral/
Vnd mehr vnd mehr erglitzet/
Da schwanden eylends ohne zahl/
Die tröpfflein gar erhitzet.
Auff/ auff/ alsdan der Damon sprach/
Auff/ auff zun grünen wasen:
Laßt vnser Schäfflein allgemach
In flachen Heyden grasen.
Drauff Halton bließ auff süssem halm:
Gleich der/ gen den/ sich bäumet/
Vnd beyd in gleichem Hirten-psalm
Noch der/ noch der sich säumet.